Ekki verður sagt að alþjóðleg umræða í öryggis - og varnarmálum , sem varðar Ísland , sé fyrirferðarmikil á vettvangi íslenskra stjórnmála eða í almenningsmiðlum . Frá því er þó brugðið , eins og við fund ríkisleiðtoga og ráðherra NATO í London 3. og 4. þessa mánaðar . Katrín Jakobsdótir , forsætisráðherra lét vel af fundinum en hún kom meðal annars að umhverfismálum í ræðu sinni . Í sameiginlegri yfirlýsingu er því fyrst fagnað að liðin séu 70 ár af friði , sem NATO hafi tryggt og meginatriði sameiginlegrar varnarstefnu tekin fyrir . Framlög til varnarmála voru skilgreind að lágmarki og varað við fjandsamlegum aðgerðum Rússa , meðal annars með nýjum , meðaldrægum eldflaugum , sem kallar á þörf á nýjum samningi um upprætingu þeirra . Af öðru ber að nefna að sterkari aðgerða sé þörf gegn hryðjuverkastarfsemi og að fagnaðarefni er árangursrík samvinna NATO og ESB . Þá segir að vaxandi áhrif Kína í alþjóðamálum skapi í senn tækifæri og ögranir sem nauðsynlegt sé að mæta sameiginlega í NATO . Þarfir og viðhorf NATO-ríkja í varnarmálum ráðast af landlegu , getu þeirra og öðrum þáttum , ekki síst sögulegum . Vegna nálægðar Íslands við vesturálfu , skuldbundu Bandaríkin sig að tryggja varnir og öryggi okkar með samningi þess efnis frá 1951 og skuldbindingum í NATO . En tímarnir breytast vegna tæknibyltinga , ekki hvað síst í gerð vopna , sem lamað geta tæknivæðingu framleiðslu og þjónustu , til að mynda flugsamgangna eða áróðri í tölvusamskiptum . Eftir hersetu og skipsskaða stríðsáranna , sem svo mjög raskaði þjóðlífi og viðhorfum Íslendinga , var það mikið fagnaðarefni að varanlegan frið skyldi tryggja með stofnun Sameinuðu þjóðanna 1945 . En ekki tók þá við neitt friðsældarástand . Sovétríkin brugðust undan merkjum með innlimun Austur-Evrópuríkja og óvinveittum tilburðum og áróðri í vestrænum ríkjum og þróunarlöndum . Úr því spennuástandi sprettur upp um tíma nokkur andstaða á Íslandi gegn þátttöku í þeirri vestrænu samvinnu , sem leiddi til þátttöku í stofnun NATO og stöðugrar uppbyggingar varnarstöðvarinnar í Keflavík . Sú andstaða hjaðnaði . En ef til kæmi , er staðsetning flugvallarins með sínum ratsjárbúnaði , flugskýlum og birgðageymslum , væntanlega ein öflugasta varnaraðstaðan á Norðurslóðum . Eftir ákvörðun Bandaríkjanna um að hverfa frá Íslandi 2006 , tóku NATO-ríkin , ásamt Svíþjóð og Finnlandi upp reglubundið eftirlitsflug frá Keflavík með orustuþotum og síðar hinum öflugu P - 4 bandarísku leitarflugvélum . Það kom sér einkar vel , hafi Rússar og öllu fremur Kínverjar , verið haldnir einhverjum misskilningi um að strategískt tómarúm hefði orðið á Íslandi við það að fastri veru bandarísks herliðs hér lauk eftir 75 ár . Mér er í minni frá æskuárum í heimsstyrjöldinni , að uppi var upplýsingaspjald í pósthúsi með mynd af Roosevelt Bandaríkjaforseta og þeim boðskap , að þeir myndu þakka fyrir sig og kveðja við stríðslok . En það tók lengri tíma en ætlað var í fyrstu og ekki var ætlun þeirra að efna til landtöku . Það er líka fjarstætt . Þrjú af fyrrum félagsríkjum Rússa hafa gerst aðilar að NATO og ESB . Þeir stunda mikla hernaðarlega enduruppbyggingu á Síberíuströndum heimskautsins með nýjum flotastöðvum , flugvöllum , kafbátaflota og nýrri kynslóð vopna , þar með töldum eldflaugum . Nú er því síður en svo haldið fram , að þessi vígbúnaður sé forleikur að hernaðaraðgerðum . En hann kann að hafa annað notagildi . Yfirtaka eins og sú sem framkvæmd var á Krím var án blóðsúthellinga . Slíkar yfirtökur í nútíma herfræði virðist mega framkvæma fyrst í dreifðum áföngum án beitingar sýnilegs herstyrks , það er með sálrænum og efnahagslegum aðgerðum . Var það ekki sagan á Krím ? Hafi Kínverjar séð fyrir sér óplægðan akur á Íslandi og tækifæri að byggja hér að vild mannvirki og risahöfn við nýja íslausa siglingaleið um norðurskautið , var það mat kolrangt . Síkt kemur aldrei til greina , eða að litið sé á þá sem nágranna vegna hugmynda um landakaup í Þingeyjarsýslu til uppbyggingar túrisma . En að lokum . Er Bretland , lykilbandamaður , á privatbraut fáránlegs efnahagslegs sjálfsskaða ? Sú spurning vaknar hvort Brexitumræðan hafi hrundið sjálfum frumkvöðuli þingbundins lýðræðis , breska þinginu , í slíka sjálfheldu ? Það varðar hins vegar ekki framtíð Evrópusambandsins , sem vænta má að fái aukið vægi fyrir félagsríki sín .